奉同鄰幾對
作者：韓維
朝代：宋

paragraphs: 時律迎陽近，天雲带雪低。
欲飛含氣象，忽散失端倪。
絳闕明先曙，清衢凍不泥。
休祥占歲序，佳氣動烝黎。
矯若翔廱鷺，紛疑剝楚圭。
晨昏檐影眩，壬丙辨方迷。
賀瑞彤墀集，凌寒玉仗齊。
御筵開省戶，賜醴走宮奚。
屋角懸珠網，林梢挂素霓。
山號悲虎兕，淵伏怯龜蠵。
哀響求群雁，喧啾得食鷄。
饑鷹無近擊，狂兔有新刲。
感往悲時物，懷幽夢故棲。
溫爐期夜擁，傑閣想晨躋。
驗古聞牛目，投閒讀馬蹄。
吾交情不薄，今日手同携。
酒撥新醅酌，詩看本字題。
優游無不可，何必剡中溪。